CELEX: 62019TN0245
Language: sl
Date: 2019-04-10 00:00:00
Title: Zadeva T-245/19: Tožba, vložena 10. aprila 2019 – Uzina Metalurgica Moldoveneasca/Komisija

8.7.2019   
            
            
               SL
            
            
               Uradni list Evropske unije
            
            
               C 230/54
            
         
      Tožba, vložena 10. aprila 2019 – Uzina Metalurgica Moldoveneasca/Komisija
      (Zadeva T-245/19)
      (2019/C 230/68)
      Jezik postopka: angleščina
      
         Stranki
      
      
         Tožeča stranka: Uzina Metalurgica Moldoveneasca OAO (Rîbnița, Moldavija) (zastopnika: P. Vander Schueren in E. Gergondet, odvetnika)
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  tožbo razglasi za dopustno;
               
            
                  —
               
               
                  Izvedbeno uredbo Komisije (EU) 2019/159 z dne 31. januarja 2019 (1) razglasi za nično v delu, v katerem se nanaša na tožečo stranko, in
               
            
                  —
               
               
                  plačilo stroškov naloži toženi stranki.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja osem razlogov.
      
                  1.
               
               
                  Prvi tožbeni razlog: Izvedbena uredba Komisije 2019/159 naj bi temeljila na očitni napaki pri presoji in bi naj pomenila kršitev načel enakosti in prepovedi diskriminacije, ker uvaja dokončne zaščitne ukrepe za uvoz iz Moldavije, medtem ko naj bi bil primerljiv uvoz iz držav, ki so članice Evropskega gospodarskega prostora, izključen.
               
            
                  2.
               
               
                  Drugi tožbeni razlog: z Izvedbeno uredbo Komisije 2019/159 naj bi bil kršen člen 18 Uredbe (EU) 2015/478 Evropskega parlamenta in Sveta z dne 11. marca 2015 (2), ker se z njo uvajajo dokončni zaščitni ukrepi za uvoz iz Moldavije, čeprav bi moral biti uvoz iz držav v razvoju, kot je Moldavija, izključen iz uporabe takšnih ukrepov.
               
            
                  3.
               
               
                  Tretji tožbeni razlog: podredno, tožena stranka naj bi kršila načeli dobrega upravljanja in varstva legitimnih pričakovanj, storila naj bi očitno napako pri presoji ter naj bi kršila člen 16 Uredbe 2015/478, ker naj ne bi preučila, ali so bili pogoji za uvedbo zaščitnih ukrepov izpolnjeni za vsako kategorijo izdelkov, ki tvorijo zadevni izdelek, ločeno.
               
            
                  4.
               
               
                  Četrti tožbeni razlog: tožena stranka naj bi storila očitno napako pri presoji, kršila dolžnost skrbnega ravnanja ter kršila člen 9(1)(a) in člen 16 Uredbe 2015/478, ker je menila, da povečan uvoz izdelkov v Evropsko unijo upravičuje uvedbo zaščitnih ukrepov.
               
            
                  5.
               
               
                  Peti tožbeni razlog: tožena stranka naj bi pri tem, ko je ugotovila obstoj tveganja za nastanek resne škode, storila očitno napako pri presoji, kršila načelo dobrega upravljanja in dolžnost skrbnega ravnanja ter ravnala v nasprotju s členom 5(2), členom 9(2) in členom 16 uredbe 2015/478.
               
            
                  6.
               
               
                  Šesti tožbeni razlog: tožena stranka naj bi storila očitno napako pri presoji in kršila člen 16 Uredbe 2015/478, ker naj ne bi dokazala, da se je uvoz povečal do te mere, da je grozil, da bo povzročil resno škodo industriji Evropske unije, poleg tega pa naj ne bi upoštevala drugih elementov, s katerimi bi bilo mogoče upravičiti zatrjevano tveganje za nastanek resne škode.
               
            
                  7.
               
               
                  Sedmi tožbeni razlog: z Izvedbeno uredbo Komisije 2019/159 naj bi bil kršen člen 16 Uredbe 2015/478, ker naj tožena stranka ne bi imela pristojnosti in bi naj ravnala v nasprotju s členom 5(1) Uredbe 2015/478, ko je po uradni dolžnosti začela preiskavo, ki je pripeljala do sprejetja Izvedbene uredbe Komisije 2019/159.
               
            
                  8.
               
               
                  Osmi tožbeni razlog: tožena stranka je kršila pravico tožeče stranke do poštenega sojenja, ker ni razkrila bistvenih informacij v zvezi s spremembo uvoza in položajem glede škode, povzročene industriji Evropske unije.
               
            
         (1)  Izvedbena uredba Komisije (EU) 2019/159 z dne 31. januarja 2019 o uvedbi dokončnih zaščitnih ukrepov proti uvozu nekaterih izdelkov iz jekla (UL 2019, L 31, str. 27).
      
         (2)  Uredba (EU) 2015/478 Evropskega parlamenta in Sveta z dne 11. marca 2015 o skupnih pravilih za uvoz (UL 2015, L 83, str. 16).